Зарқын Тайшыбай, 
М.Қозыбаев атындағы 
СҚУ-дың профессоры.

“...Мағжанның ақындығын қозғауға екінші себеп - Міржақып болуы керек”, - деген Сәбит Мұқанов сөзі негізсіз емес. Және осы пікірдің дәлелі ретінде Мағжан Міржақып аға- сының түрмеге қамалуына, түрмеден босанып шығуына байланысты бірнеше өлеңдер жазды. Әлихан Бөкейхан бастаған Алашшыл зиялы қауымның азаттық күресіне саналы түрде қосылып, Алашорда үкіметінің шаңырағын көтерісіп, уығын қадасты. Кейін, Кеңес дәуірінде де “Оян қазақтың” авторына жағылған күйе, оның шәкіртіне де кінә болып тағылған. Міне, Мағжанның күрескер ретінде танылуы осыдан басталды. Ол орыс самодержавиесі құлап, орнына жаңа үкімет келуін қолдады, қазаққа жақсылық келетініне сенді. Алайда мемлекет билігін заңсыз басып алған большевиктердің де орыс емес халықтарға жайлы бола қоймайтынын, қайран ақын, түсінген жоқ еді.
1919 жылы Казревком құрылып, 1920 жылғы 20 тамызда автономия дәрежесі беріліп, қазақтың ұлттық мемлекетінің нышаны байқалғанына Мағжандар қатты қуанды. Омбыдағы Сибревком жанындағы мүсылман секциясынан қазақ тобын бөліп алып, өз алдына қазақша “Кедей сөзі” деген атпен газет шығара бастады. Жаңа тұрпатты қазақ баспасөзін қалыптастыруға кірісті. 1921 жылғы 12 қаңтарда газет бетінде “Автономия кімдікі?” деген ашық сұрақты бас тақырыпқа шығарып, мақала жазды. Жаңа заманның заңды сұрағына өзі жауап беріп, әлеуметтік-саяси бетін ашып көрсетті. “Оқыған азамат жұмыла автономия ісіне кіріскен жоқ. Оқығандар арасында үғыныспағандықтан түскен көңілсіз, орынсыз жік әлі жойыла қойған жоқ. Үғыспау әлі бар. “Бұл автономия сенікі емес, менікі” деген ұнамсыз сөздерді әлі естуге болады. Кеше, 17- 18-19-жылдары “автономия” деп атқа қонған азаматтардың біразы қазір автономияға үмітсіз, салқын қарайды. Кіріскісі келмейді”, - деп қынжылады да Мағжан ақын өзінің туған халқына деген, қазақ бауыры- на деген адал ниетін оқырмандарына бейнелі сөзбен жеткізе отырып, мақаланың бас тақы- рыбындағы “Автономия кімдікі?” деген сұраққа мынадай айқын жауап береді: “Айлы, күнді,қанды отты тарихы бар; кең, бай, терең тілі, әдебиеті бар; басқаларға үйлеспейтін  төресі,шаруасы бар - қазақтікі. ...Жүз жылдар орыс ақсүйектері мен байларының тепкісін- де елдігін ұмытпаған Алаштікі”... “Аязды күні айналған, Бұлтты күні толғанған, Құры- ғын найзадай таянған, Қу толағай жастанған, Ер қазақтың автономиясы бұл!”
“Бостандық туының” 1922 жылғы 19 наурыздағы бірінші санында осылай деп ұран тастаған ақын, газеттің 3 сәуірдегі екінші санындағы “Екіден - бір” деген мақаласын былай аяқтайды: “Сондықтан, біздің алдымызда екі ғана жол бар. Азаттық, не құлдық. Не совет бостандығы. Не Николай-Колчактың құлдық қамыты. Міне, қазаққа осыны ұғатын мезгіл жетті. Әрелікті мүмкін емес екендігін талай тәжірибелер көрсеткендей болды. Қазақ енді көруге тиіс. Алдымызда екі жиын қара тұр. Біреуі - ел болам деген қазақты шетінен бауыздау керек деп қылышын даярлап тұрған Дутов, Иванцов, Ринов сықылды қара жүздер. Екіншісі - құлдықта езілген сорлы елді, қатарға кір, ел бол деп, құшағын жайып тұрған Ленин, Сталин жолы”.
	1921 жылы мамыр айында Мағжан Жұмабайұлы жаңа құрылған Ақмола губерниясының басшысы Әбдірахман Әйтиевтің шақыруымен Қызылжарға “Бостандық туының” редакциясын ала келіп, газет шығарды. Аштан қырылып жатқан жерлестеріне көмектесті.
Сол күндердегі жағдайды танып-білу үшін баспасөз дерегіне жүгінейік. Петропавл қаласында орыс тілінде шығып тұрған, губерниялық “Мир труда” газетінің бетінде 1922 жылдың 11 маусымында Мағжан “Сарыарқадағы аштық” деген тақырыппен көлемді ма- қала бастырды. Автор қазақ даласын жайлаған аштық туралы және қазақтың табиғи бітім болмысы төзімді екендігі, аштан қырылып жатса да тұяқ серіппейтін момындығын айт- ты. “Қазіргі қазақ даласы Екатерина заманындағы Сарыарқа емес, сүрленген жылқы еті тау болып үйіліп, сары қымыз дария болып ағып жатқан жоқ... Сарыарқаның күйзелген күйін көрейік, күңіренген үнін тыңдайық...” деп келеді де Мағжан орыс тілді оқырманға, билік басындағы лауазым иелеріне өз халқының қайғылы жағдайын түсіндіріп береді.
“Аштық қабырғаға батқанда адамның есі кетеді, шырқырап жан даусы шығады, осындай кезде басқалар Сарыарқа үлының ыңырсып қана жан тәсілім бергенін байқамайды. Мәдениетті қала адамы айқайшу көтеруге бейім, ол өзінің осы шуымен Сарыарқаның әлсіз ғана ыңқылын басып кетеді, естіртпейді. Міне, қазақ даласындағы аштық сұмдығын орыс жүртшылығы білмеуі сондықтан. Әйтеуір, қандай себеп болса да, нақты жағдай осындай, басқаша емес. Аштықтың ауыртпалығынан қазақ ауылы құрып барады, ал қазақ халқы адамдық бейнесінен ада болуда”.
Атап айту керек, Мағжан мұны өзінің Қызылжарда, жергілікті баспасөзге жазған соңғы мақаласы болатынын білген жоқ еді. Ертеңінде жанына Қызылжар мешітінің мұхтасибі Бегишевті алып, Көкшетау уезіне мал жинауға аттанып кетті. Ашарықтарға көмектесіп, ісса- парда жүргенде төбесінен жай түскендей суық хабар алды.
Осы “Мир труда” газетінің 1922 жылғы 8 тамыздағы санында губерниялық атқару комитетінің төрағасы Сабыр Шәріповтің “Қазақ болыстарындағы кеңестер сайлауы” (К выборам Советов в киргизских волостях) деген мақаласы басылды. Кеңестер құрамына ла- йықты адамдар сайлау қажет деген сияқты көрінгенімен, негізгі мазмұны - “жергілікті билік орындарына бұрынғы алаш- ордашылар сайланып кетпесін!” деген байбалам еді. Атап айтқанда, газеттің кімдерді меңзеп, автордың кімдерге нұсқап отырғаны ертеңінде, 9 тамыздағы газетте жарияланған “Алашордашыларға Кеңес ұйымдарында орын жоқ!” де- ген екінші мақаладан көрінді.
Шәріповтің мақаласын сөз-бе-сөз қазақшалағанда былай: “Қазақ интеллигенциясы- ның көсемдері, буржуйлар мен кулактардың ұлдары, жалдаптары Жұмабаев, Тілеулин, Мұқышев, Сейітовтер, Итбаев, Түрлыбаев, Жанайдаров, Нұралин кезінде Бөкей- хановтың, Байтұрсынов пен Дулатовтың батасын алып, соңынан еріп, Колчак тұсында жауапты қызметтер атқарды. Кеңес өкіметі бұл интеллигенттердің біреуін де жазала ған жоқ, оларға жауапты қызметтер берді. Бірақ олар жұмысқа бөгет жасап келеді. Кеңес өкіметіне қарсы үгіт жүргізеді. Олар Петропавлда бірнеше большевикті атып өлтірді. Алдағы кеңестер сайлауында бұрынғы алашордашыларға, әсіресе олардың көсемдеріне бірде-бір дауыс берілмесін!”
Осындай жаладан кейін, Мағжан бас сауғалап, Қызылжардан, Қазақстаннан кетіп, Ташкентке барып табан тіреуге мәжбүр болды. Жазушы С.Мүқанов, қазақ зиялылары- ның амалсыз Ташкентті паналағаны жөнінде 1960 жылы былай деп жазды:
“Қазақ автономиялы республикасында таяқ жеген, алашордашылардың бір тобы (көпшілігі), сол кезде “Түркістан” аталатын республикаға барды да, ондағы басқару ісін- де жүрген бояма коммунистердің жәрдемімен оқу, баспасөз орындарына қызметке кірді. Мәселен: Халел Досмұхаметов, Мағжан Жұмабаев, Жүсіпбек Аймауытов, тағы басқалар. Бұлар - Алашорданың ірі қайраткерлері. Алашордашы жастардың да біразы Түркістан орталығы - Ташкентте болып, бір жағынан оқу оқыды,екінші жағынан идеологиялық майданда алашордашылдық қызметтерін жүргізіп жатты. Мәселен, Қошке Кемеңгеров, Даниал Исхақов, Ғабдолла Байтасов тағы басқалары. Алашордашылардың “ескілерінің” де, жастарының да, ұлтшылдық бағытта жазылған шығармаларына, сол кезде Ташкентте шығатын “Ақ жол” газеті, “Шолпан”, “Сана” журналдары кеңорын берді”.
Солтүстік Қазақстан облыстық архивінде мынадай құжат сақталған. Орыс тілін- дегі түпнұсқасын қазақшалағанда: “Өте-мөте құпия. Ақмола губерниялық Литосына (ке- ңестік баспасөз цензурасының бүркеме атауы.-З.Т.). “...Мағжан Жұмабаевтың қазақ тіліндегі өлеңдер жинағы. Түркістан мемлекеттік баспасы 1923 ж”. Осы кітапты айна- лымнан алып, арнайы нұсқау берілгенше сақтап қойыңыздар. 21 наурыз 1925жыл”.
Ол ұлтшыл еді. Мағжан да, Алаштың басқа да көсемдері өздерінің ұлтшыл екендігін жасырған жоқ. Тіпті, Ахмет Байтұрсыновтың айтуынша: “Қүл болған халықтан туып, құлдықтың қорлық-зорлығын көріп отырып, қазақ қалам қайраткерлері қаламын ұлтының ауырын жеңілдету, ауруын азайту жолына жұмсамасқа мүмкінемес”.
Жаңа Қазақстанды қүрып жатқан халқымыз Тәуелсіздік жағдайында адал еңбекпен, ұйымшылдықпен даму жолына түссе - Мағжанның арманы да сол еді. “Мен жастарға сенемін”, - деп өсиет қалдырған Мағжанның қазіргі ұрпағы ұлы атасының адалдығын, ұлтын сүйетін азаматтығын, еңбекқорлығын мұрат етіп, еліміздің сенімді қорғаны болса екен деп тілейміз.

